**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 07-30-2053-2/16**

**Podgorica, 26.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br. 16/98184 od 03.10.2016. godine izjavljene radi poništaja akta Sekretarijata za poslove lokalne uprave Opštine Andrijevica broj: 007-101/2016-0452/1 od dana 14.09.2016. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 20.10.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt broj: 007-101/2016-0452/1 od dana 14.09.2016. godine, po osnovu podnijetog zahtjeva br. 16/99181 od 06.09.2016.godine, kojim je tražena kopija svih izdatih putnih naloga za upravljanje službenim vozilima za period od 22.08.2016. godine do 28.08.2016. godine, u skladu sa članom 26 stav 2 Zakona o slobodnom pristupu informacijamam, te obavještavaju da je tražena informacija dostupna na web site Opštine Andrijevica: [www.andrijevica.me](http://www.andrijevica.me) te da shodnu stavu 1 istog člana Zakona Opština nije dužna omogućiti pristup na traženi način.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 06.09.2016. godine upućen zahtjev za pristup informacijama kojim je od Sekretarijata za poslove lokalne uprave Opštine Andrijevica traženo da dostavi kopiju svih izdatih putnih naloga za upravljanje službenim vozilima (za period od 22/08/2016 do 28/08/2016.), koje su svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik ili jedinica dužna da objavljuje sedmodnevno (u skladu sa članom 32 stav 3 Zakona o finansiranju političkih subjekata i izbornih kampanja). Navodi se da je dana 19.09.2016. godine Sekreatrijat za poslove lokalne uprave Opština Andrijevica dostavlja akt br. 007-101/2016-0452/1 od dana 14. septembra 2016. godine kojim obavještava žalioca da je tražena informacija javno objavljena na zvaničnom sajtu Opštine Andrijevica. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, pronašao putne naloge za navedeni period, međutim isti ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ izostavio djelove obrasca koji su definisani pravilnikom: evidenciju utroška goriva i maziva, evidencija kretanja vozila, provedenog vremena i učinka iz istog nije moguće utvrditi da li je došlo do zloupotrebe vozila u predizbornim kampanjama. Žalilac u bitnom navodi da je, shodno navedenom, nesporno da prvostepeni organ nije objavio informaciju traženu zahtjevom, već se na istoj nalazi nepotpun putni nalog, koji je kao takav neupotrebljiv. Prema tome, kako su predmet zahtjeva bili punti nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Nadalje, žalilac ističe da informacija na koju Sekretarijata za poslove lokalne uprave Opštine Andrijevica upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji.. Predlaže da Savjet Agencije poništi akt Sekretarijata za poslove loklane uprave Opštine Andrijevica br. 007-101/2016-0452/1 od 14.09.2016. godine i meritorno odluči.

Prvostepeni organ u odgovoru na žalbu broj 007-101/2016-0452/3 od 06.10.2016. godine naveo da je žalba neosnovana. Da su su putni nalozi za upravljanje putničkim motornim vozilima u vlasništvu Opštine Andrijevica izdati u traženom periodu, i objavljeni su na web site www.andrijevica.me, pa je ovaj organ svojim obavještenjem 007-101/2016-0452/1 od 14.9.2016.godine u skladu sa čl.26. stav 2 Zakona oslobodnom pristupu informacijama ("SI.list CG" br.44/12)o tome obavijestio podnosioca zahtjeva. U daljem se navodi da je nesporno da su izdati putni nalozi za upravljanje PMV u vlasništvu opštine za traženi period objavljeni na internet stranici opštine, da su nalozi objavljeni u cjelini te da prvostepeni organ nije ulazio u ocjenu da li su popunjene sve evidencije koje se vode ovim nalogom.Naime, prvostepeni organ navodi da što se tiče postupka po Zakonu o slobodnom pristupu informacijama nije relevantno da li se određeni akti vode na propisan način, niti šta se iz njega može zaključiti, to eventualno može da bude predmet postupka pred Upravnom inspekcijom ili drugim nadležnim organima. Predlažu da Agencija odbije žalbu kao neosnovanu.

Nakon razmatranja spisa predmeta, žalbenih navoda, odgovora na žalbu i neposrednog uvida na sajtu www.andrijevica.me na kom je objavljena tražena informacija zahtjevom za slobodan pristup br. 16/98184: Putni nalog za putnički automobil broj 488435, Putni nalog za putnički automobil broj 488433, Putni nalog za putnički automobil broj 488445, Putni nalog za putnički automobil broj 488432, Savjet Agencije je našao da je žalba neosnovana.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Uprava za inspekcijske poslove u zakonskom roku podnosiocu zahtjeva dostavila obavještenje br. 007-101/2016-0452/1 od 14.09.2016. godine u kom se navodi da su tražene informacije javno dostupne na sajtu Opštine Andrijevica te je Savjet Agencije provjerom utvrdio da su objavljene na linku <http://opstinaandrijevica.me/parlamentarni-izbori-2016/> na kom je objavljena tražena informacija i to:Putni nalog za putnički automobil broj 488435, Putni nalog za putnički automobil broj 488433, Putni nalog za putnički automobil broj 488445, Putni nalog za putnički automobil broj 488432, Savjet Agencije je utvrdio da je Sekretarijat za poslove loklne uprave Opštine Andrijevica pravilno primjeno materijalno pravo i član 26 Zakona o slobodnom pristupu informacijama, na način što je obavještenjem dala jasan link gdje se može pronaći tražena informacija na internet stranici Opštine Andrijevica te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Opštine Andrijevica i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**